钦定古今图书集成/明伦汇编/官常典/第275卷 > 潘庭坚
## 钦定古今图书集成/明伦汇编/官常典/第275卷 > 潘庭坚

按《明外史》本传：“庭坚，字叔闻，当涂人。元末为富阳县
教谕。浙东兵起，行省留置幕中，谢去。太祖驻太平，陶
安入谒，太祖询人才，以汪广洋及庭坚对。设太平翼
元帅府，遂以庭坚为教授。太祖初渡江，江东豪杰未
有至者，宾从参机密，惟庭坚、安广洋及王恺而已。庭
坚以慎密谦约为太祖所称。下集庆，擢中书省博士”，
取婺州，改为金华府，以庭坚同知府事。时上游诸郡
次第平定，择儒臣抚绥之，先后用安广洋于江西，而
庭坚与恺守浙东。及太祖为吴王，设翰林院，以庭坚
为侍读学士，与安同召。而庭坚已老，子黼亦以文学
向用，遂告归。洪武四年复召主会试。黼，字章甫。幼师
事陶安，授太平府学教授，改金坛簿。未几，擢起居注，
徙中书省左司郎中。吴元年，除江西湖东道按察使，
会修律令，留为《议律》官，书成，卒。黼谨饬类父，而文采
清雅过之。父子皆由乡校显，时以为荣。